LA COLORADA GEISHA, KOLUMBIA - SUODATINKAHVI
La Colorada Geisha Tämä Eduardo Anacona Osson La Colorada-tilalla Kolumbian Huilassa kasvanut geisha on hienovarainen ja lempeä tulkinta lajikkeen kahvista. Tyypillisesti geisha-lajikkeen kahvit ovat tunnettuja esimerkiksi intensiivisestä kukkaisuudesta, sitruksisuudesta ja kompleksisesta kerroksellisuudesta. Vaikka La Coloradasta löytyy geishalle tyypillisiä elementtejä, se ei ole ihan perinteinen geisha. Mahtipontisen kukkapommin sijaan se on helpostilähestyttävä, tasapainoinen ja puhtaudellaan hurmaava tyylikäs kahvi, jota voi nautiksella ihan arki aamuinakin. Maussa löytyy hentoja trooppisen hedelmän vivahteita kuten hunajamelonia ja caranbolaa, hentoa kukkaisuutta, cashewpähkinää ja kirsikan makeutta. Mainio esimerkki siitä, että tämänkin lajikkeen sisällä on erilaisia nyansseja. Villa Marían kukkuloilla Íquiran alueella sijaitsee Finca La Colorada, jota Eduardo on viljellyt suuren osan elämäänsä. Hän aloitti kahvinviljelyn isänsä rinnalla jo 12-vuotiaana ja sai oman maan 22-vuotiaana. Tilalla kasvaa pääosin Castillo-lajiketta, mutta pienemmillä, huolella hoidetuilla lohkoilla myös geishaa – lajiketta, joka vaatii kasvattajaltaan kärsivällisyyttä ja tarkkuutta, mutta palkitsee ahkeruuden kirkkaudella ja hienostuneisuudellaan. Kahvimarjat poimitaan ja prosessoidaan samana päivänä. Fermentointi tapahtuu sementtialtaissa, minkä jälkeen kahvi kuivataan hitaasti parabolisissa kuivaamoissa lähes kolmen viikon ajan. Tila sijaitsee ilman varjopuita, täysin auringolle avoimena, korkeudella 1650–2100 metriä merenpinnasta – olosuhteet, jotka antavat geishalle sen tunnusomaisen selkeyden.